Κρίσιμη φάση διανύουν οι διαπραγματεύσεις της Ελλάδας με τους δανειστές, οι οποίοι σκληραίνουν τη στάση τους και απειλούν να αποκαλύψουν το σενάριο του έβδομου κύκλου της σειράς Game of Thrones, αν η κυβέρνηση δεν αποδεχτεί τα πρόσθετα μέτρα που ζητούν για να κλείσει η αξιολόγηση.

Σ

ύμφωνα με πληροφορίες, αργά χθες το βράδυ η πλευρά των θεσμών διεμήνυσε στην ελληνική διαπραγματευτική ομάδα ότι έχει στην κατοχή της το σενάριο ολόκληρου του έβδομου κύκλου και δεν θα διστάσει να το χρησιμοποιήσει αν η κυβέρνηση δεν συμφωνήσει στα μέτρα που ζητούνται.

Η είδηση προκάλεσε πανικό στην Αθήνα, με τις συσκέψεις στο Μαξίμου να διαδέχονται η μία την άλλη προκειμένου να αποτραπεί το ενδεχόμενο να αποκαλυφθούν πριν την ώρα τους οι εξελίξεις στην τηλεοπτική σειρά, κάτι που θεωρείται βέβαιο ότι θα μπορούσε να οδηγήσει σε αποσταθεροποίηση της χώρας, ακόμα και την πιθανότητα εξέγερσης των πολιτών.

Με αρνητικό πρόσημο έκλεισε και το Χρηματιστήριο Αθηνών, καταγράφοντας την αβεβαιότητα των επενδυτών για το αν θα επιστρέψει ο Καλ Ντρόγκο.

Πηγές κοντά στον Αλέξη Τσίπρα τονίζουν ότι ο πρωθυπουργός βρίσκεται αντιμέτωπος με τρεις επιλογές: την αποδοχή των προληπτικών μέτρων προκειμένου να μην αποκαλυφθεί αν η Λυάννα Στάρκ είναι πραγματικά η μάνα του Τζον Σνόου όπως πιστεύουν οι πολίτες, τη διενέργεια δημοψηφίσματος για έξοδο από την Ε.Ε. ώστε να μην μπορεί η χώρα να απειληθεί από τις αποκαλύψεις, ή να προχωρήσει σε εκλογές, τις οποίες όμως κινδυνεύει να χάσει καθώς ο Κυριάκος Μητσοτάκης ισχυρίζεται ότι μπορεί να εγγυηθεί έξοδο από την κρίση χωρίς την επιβολή σπόιλερ.

Φήμες πάντως θέλουν τον πρωθυπουργό να απευθύνει διάγγελμα προς τον ελληνικό λαό μέσα στις επόμενες μέρες προκειμένου να υπογραμμίσει την κρισιμότητα των περιστάσεων, και σε περίπτωση που η κυβέρνηση δεν αποδεχθεί τα μέτρα, να ζητήσει από τους Έλληνες να κλείσουν τα αυτιά τους με τα χέρια τους ώστε να μην περάσουν οι απειλές των δανειστών.